Diari Oficial de la Generalitat Valenciana


Sumari del DOGV 9501, del 30-12-2022 (2022/12481)

RESOLUCIÓ de 20 de desembre de 2022, del director general de Relacions amb Les Corts, de la Presidència de la Generalitat, per la qual es publica el conveni marc entre la Generalitat, a través de Presidència, la Universitat de València, la Universitat Politècnica de València, la Universitat Jaume I de Castelló, la Universitat d'Alacant i la Universitat Miguel Hernández d'Elx per a la creació de la Càtedra de Diàleg Social.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9501

Data del DOGV
:   30-12-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/12654


Data del document
:   20-12-2022

Organisme emissor
:   Presidència de la Generalitat

Tipus de document
:   Resolució

RESOLUCIÓ de 20 de desembre de 2022, del director general de Relacions amb Les Corts, de la Presidència de la Generalitat, per la qual es publica el conveni marc entre la Generalitat, a través de Presidència, la Universitat de València, la Universitat Politècnica de València, la Universitat Jaume I de Castelló, la Universitat d'Alacant i la Universitat Miguel Hernández d'Elx per a la creació de la Càtedra de Diàleg Social. [2022/12885]  
  
La Generalitat, a través de Presidència, la Universitat de València, la Universitat Politècnica de València, la Universitat Jaume I de Castelló, la Universitat d'Alacant i la Universitat Miguel Hernández d'Elx han subscrit, prèvia tramitació reglamentària, els dies 2, 3, 4, 11 i 14 de novembre el conveni marc per a la creació de la Càtedra de Diàleg Social i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 19 de desembre de 2022 i número 1404/2022, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
València, 20 de desembre de 2022.- La directora general de Relacions amb Les Corts: Ana Belén Domínguez Cana.  
  
  
CONVENI MARC DE COL·LABORACIÓ, ENTRE LA GENERALITAT, A TRAVÉS DE LA PRESIDÈNCIA, I LA UNIVERSITAT DE VALÈNCIA, LA UNIVERSITAT POLITÈCNICA DE VALÈNCIA, LA UNIVERSITAT JAUME I DE CASTELLÓ, LA UNIVERSITAT D'ALACANT I LA UNIVERSITAT MIGUEL HERNÁNDEZ D'ELX, PER A LA CREACIÓ DE LA CÀTEDRA DE DIÀLEG SOCIAL.  
  
D'una part, Ximo Puig Ferrer, president de la Generalitat, que actua en nom i representació del Consell de la Generalitat, en virtut del Reial decret 376/2019, de 14 de juny, pel qual se'l nomena com a president de la Generalitat, i del Decret 5/2019, de 16 de juny, del Consell, pel qual es determinen el nombre i la denominació de les conselleries, i les seues atribucions. Aquest acte està autoritzat expressament mitjançant l'Acord del Consell de 7 d'octubre de 2022.  
  
D'una altra, Maria Vicenta Mestre Escrivà, com a rectora de la Universitat de València, nomenada pel Decret 25/2022, d'11 de març, del Consell, i en virtut de les atribucions que té conferides per l'article 94.1.d dels Estatuts de la Universitat de València, aprovats pel Decret 128/2004, de 30 de juliol, del Consell, i modificats pel Decret 45/2013, de 28 de març, del Consell.  
  
D'una altra, José Esteban Capilla Romá, com a rector de la Universitat Politècnica de València, nomenat pel Decret 74/2021, de 28 de maig, del Consell, i en virtut de les atribucions que té conferides per l'article 53.d dels Estatuts de la Universitat Politècnica de València, aprovats pel Decret 182/2011, de 25 de novembre, del Consell.  
  
D'una altra, Amparo Navarro Faure, com a rectora de la Universitat d'Alacant, nomenada pel Decret 210/2020, de 18 de desembre, del Consell i en virtut de les atribucions que té conferides per l'article 64, apartat h, de l'Estatut de la Universitat d'Alacant, aprovat pel Decret 25/2012, de 3 de febrer, del Consell.  
  
D'una altra, Eva Alcón Soler, com a rectora de la Universitat Jaume I de Castelló, nomenada pel Decret 60/2022, de 20 de maig, del Consell, i en virtut de les atribucions que té conferides per l'article 71.1.i dels Estatuts de la Universitat Jaume I de Castelló, aprovats pel Decret 95/2021, de 9 de juliol, del Consell.  
  
D'una altra, Juan José Ruiz Martínez, com a rector de la Universitat Miguel Hernández d'Elx, nomenat pel Decret 69/2019, de 17 de maig, del Consell, i en virtut de les atribucions que té conferides per l'article 33.4.l dels Estatuts de la Universitat Miguel Hernández d'Elx, aprovats pel Decret 208/2004, de 8 d'octubre, del Consell.  
  
  
Les parts, en la representació que respectivament exerceixen, es reconeixen conjuntament competència i capacitat per a subscriure aquest conveni, i a aquest efecte  
  
EXPOSEN  
  
1. Que les universitats signatàries d'aquest conveni, estan interessades en la creació d'una càtedra per al desenvolupament d'iniciatives lligades a la difusió de les temàtiques en matèria de diàleg social, mitjançant la realització de programes formatius, culturals i de reflexió universitària orientats envers el coneixement d'aquesta matèria.  
2. La creació de la Càtedra de Diàleg Social té com a finalitat desenvolupar activitats d'investigació, docents i de difusió sobre futures estratègies que la Generalitat tinga en la matèria. A partir del treball d'aquestes institucions es podran generar sinergies que permeten obtindre avanços en el disseny i la implementació d'accions en l'àmbit del diàleg social i en la governabilitat de les institucions públiques, i que aquests avanços hauran de ser transferits a les institucions públiques de la Generalitat per a garantir el benestar de la ciutadania de la Comunitat Valenciana.  
3. La càtedra realitzarà una labor centrada en la potenciació de seminaris, jornades, conferències, concursos, exposicions, estudis i tallers els objectius dels quals seran la investigació, la formació especialitzada i la difusió pública dels seus avanços dins d'un marc d'anàlisi, que possibilite una posició rellevant del diàleg social en la presa de decisions de les institucions públiques de la Generalitat.  
4. La finalitat, per tant, és aconseguir que la Càtedra siga un punt d'unió decisiu i funcional entre l'activitat educativa i investigadora de les universitats i el futur del diàleg social com a instrument transversal en la presa de decisions de les institucions de la Generalitat.  
  
5. Tenint en compte tot això, les universitats signatàries i la Presidència de la Generalitat estimen oportú formalitzar aquest conveni, d'acord amb les següents  
  
CLÀUSULES  
  
Primera. Objecte del conveni i règim jurídic  
Per a complir els objectius anteriors, és objecte d'aquest conveni la creació, per part de les universitats signatàries, de la Càtedra de Diàleg Social, com una plataforma acadèmica que pretén constituir un espai d'investigació, ateses les necessitats presents i futures del diàleg social en la presa de decisions estratègiques i de planificació per part de les institucions públiques, i determinar el marc de col·laboració entre la Generalitat i cadascuna d'aquestes universitats en el foment del coneixement i difusió de temàtiques relacionades amb la matèria.  
  
El desenvolupament d'aquestes activitats es durà a terme a través de convenis singulars de caràcter anual entre la Presidència de la Generalitat i cadascuna de les universitats participants en el present conveni marc.  
El règim jurídic aplicable al conveni és el derivat del Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre.  
La Càtedra de Diàleg Social no és un nou òrgan de l'Administració del Consell.  
  
Segona. Activitats de la Càtedra  
Amb la finalitat de complir els objectius definits en la clàusula anterior, la Càtedra desenvoluparà, entre altres, les següents activitats:  
a) Activitats de divulgació i transferència de coneixement  
- Impuls del coneixement i la formació de l'estudiantat i professorat de titulacions afins i persones expertes o responsables de polítiques públiques, en relació a aquesta matèria.  
- Realització de jornades de divulgació tècnica i tecnològica.  
- Publicacions sobre temes d'interés en l'àmbit de la Càtedra.  
- Promoció en esdeveniments científics i tècnics.  
- Divulgació de les activitats de la Càtedra.  
- Conferències, seminaris i tallers.  
- Organització i convocatòria de concursos  
- Desenvolupament d'un fons documental complet i ordenat que puga ser objecte d'estudi i consulta per persones interessades tant en les diferents matèries i camps d'actuació com en les estratègies i processos de negociació dels acords corresponents.  
b) Activitats de recerca i desenvolupament  
- Foment de la investigació entorn del diàleg social, com a fenomen jurídic i sociopolític, així com sobre els diferents àmbits i nivells del diàleg social, el seu impacte i efectes, i recollida i ordenació de les experiències i bones pràctiques derivades d'aquests processos per a la seua difusió i posada en valor.  
- Desenvolupament de línies d'investigació conjunta.  
- Suport en la realització de tesis doctorals en l'àrea de coneixement de la Càtedra.  
- Realització d'estudis i treballs de recerca.  
- Promoció de trobades nacionals i internacionals de persones expertes en l'àrea d'interés de la Càtedra.  
I, a més, qualsevol altra activitat que la comissió de seguiment de la Càtedra considere d'interés i acorde dins de les disponibilitats econòmiques de la Càtedra i de les finalitats que constitueixen l'objecte d'aquest conveni.  
Les activitats que es desenvolupen a l'empara de la Càtedra quedaran subjectes a la normativa de les universitats signatàries.  
  
Tercera. Convenis singulars  
Per al desenvolupament de les activitats específiques previstes en la clàusula segona d'aquest conveni marc, les parts subscriuran els oportuns convenis singulars amb les universitats participants en aquest conveni marc, en què de manera específica es concreten les obligacions que els seran directament exigibles per la Generalitat.  
La Presidència de la Generalitat finançarà aquestes activitats amb l'aportació anual que es reculla en els pressupostos de la Generalitat de l'exercici corresponent. L'aportació econòmica s'establirà en cada conveni concret.  
  
Quarta. Obligacions econòmiques  
L'aplicació i l'execució d'aquest conveni, incloent-hi a aquest efecte tots els actes jurídics que puguen dictar-se per a la seua execució i desenvolupament, no podrà suposar obligacions econòmiques per a la Generalitat, i, en tot cas, hauran de ser ateses amb els seus mitjans personals i materials.  
  
Cinquena. Òrgan mixt de seguiment i control  
Per al compliment dels compromisos i del seguiment del funcionament del conveni es constituirà una comissió paritària de seguiment, que estarà integrada per cinc persones en representació de les universitats signants, a raó d'una persona per cadascuna de les cinc universitats signants, i cinc persones en representació de la Presidència de la Generalitat i, amb veu però sense vot, les persones que dirigisquen la Càtedra. La Comissió es constituirà en el termini de dos mesos a partir de l'entrada en vigor d'aquest conveni i es reunirà sempre que ho sol·licite alguna de les parts signatàries.  
En el cas que una de les universitats signants decidisca abandonar voluntàriament el conveni, perdrà la seua representació en aquest òrgan. Si això es produeix, el nombre de membres en representació de la Generalitat es reduirà per a mantindre la paritat.  
La comissió vetlarà pel bon compliment d'aquest conveni, i per a això podrà aprovar les directrius que el desenvolupen i resoldre els conflictes que puguen sorgir entre les parts.  
El seu funcionament i l'adopció d'acords es regularan pel que preveuen els articles 15 i següents de la Llei 40/2015, d'1 d'octubre, de règim jurídic del sector públic. Es procurarà la presència equilibrada de dones i homes, en aplicació del que es preveu en el III Pla d'igualtat de dones i homes de l'Administració de la Generalitat, aprovat per Acord de 5 d'agost de 2022, del Consell.  
  
Una còpia de les actes, acords o informes que, si escau, emeta la comissió paritària de seguiment, en el desenvolupament i l'execució de les funcions que tinga assignades, es remetrà a la direcció general de la Generalitat competent en matèria de coordinació del diàleg social.  
  
Sisena. Ubicació, seu i direcció  
La seu de la Càtedra de Diàleg Social estarà situada al campus de Tarongers de la Universitat de València.  
Les activitats objecte d'aquest conveni referents a la Càtedra es duran a terme en la seu de les instal·lacions pròpies de les universitats o en qualsevol altre espai determinat de mutu acord per la corresponent universitat i la Presidència de la Generalitat.  
La Càtedra estarà codirigida per cinc professores o professors, un o una de cada universitat participant.  
  
Setena. Data d'inici de l'eficàcia i termini de vigència  
Aquest conveni tindrà eficàcia des de l'1 de gener de 2022 i la seua vigència s'estendrà durant cinc anys computats des d'aquesta data.  
En qualsevol moment abans de la finalització del termini de vigència previst en el paràgraf anterior, es podrà prorrogar per un període màxim de quatre anys, per acord unànime de les parts, amb els tràmits previs que la normativa de cadascuna de les parts requerisca.  
  
Huitena. Confidencialitat  
La confidencialitat i la publicació de resultats es regularan, de mutu acord entre les universitats i la Generalitat, si s'estima oportú, mitjançant un conveni específic.  
  
Novena. Extinció del conveni  
Aquest conveni s'extingirà quan concórrega qualsevol de les següents causes de resolució:  
a) Pel transcurs del termini de vigència del conveni sense que se n'haja acordat la pròrroga.  
b) Per mutu acord entre les parts.  
c) Per decisió unilateral d'una de les parts, per mitjà d'una comunicació expressa per escrit a les altres parts amb dos mesos d'antelació a la data en què el done per rescindit.  
d) Per incompliment de les obligacions i compromisos assumits per alguna de les parts signants d'aquest conveni. En aquest cas, qualsevol de les parts signants d'aquest conveni podrà notificar, a qualsevol altra parts que es considere incomplidora, un requeriment perquè complisca, en un determinat termini, les obligacions o compromisos que es consideren incomplits. Aquest requeriment serà comunicat a la comissió de seguiment del conveni i a les altres parts signants.  
Una vegada transcorregut el termini indicat en el requeriment, en cas que persistisca l'incompliment, la part que l'ha dirigit notificarà a les parts signants la concurrència de la causa de resolució i s'entendrà resolt el conveni.  
e) Per decisió judicial declaratòria de la nul·litat del conveni.  
f) Per qualsevol altra causa diferent de les anteriors prevista en el conveni o en les lleis.  
En el supòsit d'extinció del conveni per causes diferents de la conclusió del termini de la seua vigència, les parts, a proposta de la comissió paritària de seguiment del conveni, podran acordar la continuació i finalització de les actuacions en curs que consideren oportunes, i establiran un termini improrrogable per a la seua finalització, transcorregut el qual haurà de realitzar-se la liquidació d'aquestes en els termes establits legalment.  
  
Desena. Separació voluntària del conveni  
Si alguna de les universitats signants del present conveni marc decideix abandonar-lo, això no suposarà l'extinció del conveni, que podrà continuar tenint efecte respecte de les parts que s'hi mantinguen.  
  
  
Onzena. Efectes de la resolució d'aquest conveni  
Les parts signants podran modificar aquest conveni en qualsevol moment per acord exprés, i es requeriran els mateixos tràmits que els previs a la seua subscripció.  
  
Dotzena. Nomenament de les persones que exercisquen la direcció de la Càtedra  
El procediment per a nomenar el professorat que dirigirà la Càtedra serà el següent: una vegada oïda la proposta de la comissió, el rector o la rectora de la universitat a la qual pertanga el professor o la professora realitzarà, si escau, el nomenament. Les seues funcions seran les que determine la comissió paritària de seguiment, de conformitat amb la normativa de les universitats signatàries.  
  
Tretzena. Jurisdicció  
Aquest conveni té naturalesa administrativa i es regirà per les normes del dret administratiu; en cas de conflicte serà competent la jurisdicció contenciosa administrativa.  
  
Catorzena. Publicitat  
El text íntegre d'aquest conveni es publicarà en el Diari Oficial de la Generalitat Valenciana i, a més, es farà públic en el portal de transparència de la Generalitat gva Oberta i en la pàgina web de les universitats signatàries, segons el que disposa l'article 9.1.c i l'article 10, apartats 1 i 3, de la Llei 2/2015, de 2 d'abril, de la Generalitat, de participació ciutadana de la Comunitat Valenciana.  
I per deixar-ne constància als efectes oportuns, com a prova de conformitat amb tot el que s'ha exposat, signen els compareixents, en sèxtuple exemplar, al lloc i en la data que s'indiquen.  
  
València, 14 de novembre de 2022.  
  
El president de la Generalitat  
14.11.2022  
Ximo Puig Ferrer  
  
La rectora de la Universitat de València - Estudi General  
02.11.2022  
M. Vicenta Mestre Escrivà  
  
El rector de la Universitat Politècnica de València  
03.11.2022  
José Esteban Capilla Romá  
  
El rector de la Universitat d'Alacant  
04.11.2022  
Amparo Navarro Faure  
  
La rectora de la Universitat Jaume I  
04.11.2022  
Eva Alcón Soler  
  
El rector de la Universitat Miguel Hernández d'Elx  
11.11.2022  
Juan José Ruiz Martínez